Stħajjil jew verità li xarbiet fi fliexken tal-plastik esposti għax-xemx jistgħu jkunu ta’ ħsara għas-saħħa? Tweġiba għal din il-mistoqsija jagħtiha l-Professur tal-Kimika fl-Università ta’ Malta Alfred Vella li ma’ tvm.com.mt hi aktar inkwetanti l-kimika li tintuża f’xarbiet tad-dieta li tkun esposta għas-sħana milli l-plastik. Riċerka li saret fl-Istati Uniti wriet li meta flixkun tal-plastik bl-ilma jitħalla għal tul ta’ żmien fix-xemx, mill-plastik toħroġ kimika li meta tiġi kkunsmata, tista’ tikkawża l-kanċer. Matul is-snin kienu ħafna dawk li xejnu din it-teżi u qalu li dan kien tentattiv mill-kumpaniji li jimmanifatturaw ilma u xarbiet oħra biex iġiegħlu lin-nies jixtru l-prodott u mhux jimlew fliexken użati bl-ilma tal-vit. Il-Professur tal-Kimika fl-Università ta’ Malta sostna: “jiena nippretendi li fuq is-suq ma jkunx hemm prodotti tal-plastik li fihom hemm materjali li huma dannużi għas-saħħa u dawn tħallew jiġu użati,” waqt li stqarr li hemm kwistjoni fuq ċerti materjali li jintużaw biex jagħmlu l-plastics li hemm min jgħid li jistgħu jkunu dannużi, mhux bilfors kanċer. Għall-Professur Alfred Vella, l-aparthame fix-xarbiet minerali mlaqqma tad-dieta – tista’ tagħmel ferm aktar ħsara mill-kimika li tinħall mill-plastik. Il-Professur Vella jgħid li hu diffiċli ħafna li tagħmel rabta bejn l-użu ta’ kimika ma’ kanċer jew mard ieħor. “Jien naħseb li l-bniedem għandu jgħix mingħajr ħafna inkwet għax il-mod kif qed norganizzaw ħajjitna li hu aktar komdu minn kif kien 200 sena, tana ħafna aktar vantaġġi milli żvantaġġi. Jekk ninkwetaw fuqhom nispiċċaw b’arja ffiltrata, u ikel li mhux tajjeb biex tieklu… anki l-ħobż ikollna nħallu barra.”